15 Na le uena u “talima ka hloko tefong ea moputso”? Feela joaloka Moshe, le rōna ha re na lintlha tse feletseng mabapi le litšepiso tsa Molimo. Ka mohlala, ha re “tsebe hore na nako e behiloeng” ea matšoenyeho a maholo e neng. (Mar. 13:32, 33) Empa rōna re tseba ho hongata ka Paradeise ho feta Moshe. Le hoja re sa tsebe lintlha kaofela, re na le tsebo e lekaneng ea kamoo Molimo a tšepisang hore bophelo bo tla ba kateng ’Musong oa hae hoo re ka talimang “ka hloko” ho oona. Ha re e-na le setšoantšo se hlakileng sa lefatše le lecha likelellong, seo se tla re susumelletsa ho batla ’Muso pele. Joang? Nahana ka sena: Na u ka reka ntlo haeba u e-na le boitsebiso bo fokolang ka eona? Ho hlakile hore u ke ke ua e reka! Ka ho tšoanang, re ke ke ra beha tšepo ea rōna linthong tse sa hlakang. Ka tumelo, re lokela ho bona ka ho hlaka hore na bophelo bo tla ba joang ha re se re phela pusong ea ’Muso.